Luister: Krone 3: Brendan Peyper vertel van ‘moewiese jol’https://rak2.spens.co.za/radio/2016/brendan-peyper-2016-08-10.mp3 Brendan Peyper (Foto: Maroela Media) Afrikaanse kunstenaars soos Juanita du Plessis, Ray Dylan, Kurt Darren, Brendan Peyper en Refentse is slaggereed om vanjaar die verhoog te betree vir die Krone 3-musiekkonsert wat op 13 en 14 Augustus by Carnival City plaasvind. Peyper het in die Maroela Media-ateljee kom kuier om te gesels oor dié konsert. “Verlede jaar was my eerste Krone-konsert. Ek is baie bly dat hulle my potensiaal raakgesien het en vanjaar weer genooi het. Vanjaar se Krone gaan nog lekkerder en groter as verlede jaar sŉ wees, en ek is baie opgewonde om die verhoog te betree,” vertel hy. Hy meen vanjaar se konsert sal verseker dat aanhangers ŉ volle dosis Afrikaanse musiek kry. “Ek dink wel mense kan vanjaar die meeste uitsien na al die nuwelinge. Sangers soos Refentse, Jacques Terreblanche en ek is van die nuwelinge. Ons beplan ŉ groot makietie. En natuurlik gaan die gevestigde kunstenaars ook baie goed wees.” Heelwat saamsingliedjies word vir dié konsert beplan en sangers sing ook vanjaar meer duette. “Die doel van die hele konsert is om duette te doen sodat die sangers saam op die verhoog kan wees. Ons doen ŉ reeks daarvan en dis maar een van die hoogtepunte.” Peyper sê sy eie album, Stop, wag, bly nog ŉ bietjie, het ook onlangs goue status bereik. “Ek mik nou vir platinum. Ons het onlangs ook ŉ eksklusiewe weergawe van die album uitgebring met ses nuwe snitte daarop, wat meer van ŉ akoestiese klank het.” Hy is tans besig met sy jongste album en sê dat aanhangers nie meer te lank hoef te wag nie. Kunstenaars soos Nicholis Louw, Snotkop, Adam Tas, Andriëtte, Elizma Theron, Ricus Nel, Liezel Pieters, Manie Jackson, Jacques Tereblanche en 4 Werke gaan ŉ hele rits keurspelle van plaaslike en internasionale gunstelinge uitvoer. Kaartjies vir die konsert is nou beskikbaar by Computicket.